CELEX: 32019D2136
Language: et
Date: 2019-12-05 00:00:00
Title: Nõukogu otsus (EL) 2019/2136, 5. detsember 2019, millega antakse luba alustada läbirääkimisi 1992. aasta rahvusvahelise suhkrulepingu muutmiseks

13.12.2019   
               
               
                  ET
               
               
                  Euroopa Liidu Teataja
               
               
                  L 324/3
               
            
         NÕUKOGU OTSUS (EL) 2019/2136,
         5. detsember 2019,
         millega antakse luba alustada läbirääkimisi 1992. aasta rahvusvahelise suhkrulepingu muutmiseks
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 207 lõike 4 esimest lõiku koostoimes artikli 218 lõigetega 3 ja 4,
         võttes arvesse Euroopa Komisjoni soovitust
         ning arvestades järgmist:
         
                     (1)
                  
                  
                     Liit sai nõukogu otsusega 92/580/EMÜ (1) 1992. aastal sõlmitud rahvusvahelise suhkrulepingu (2) („leping“) osaliseks ja rahvusvahelise suhkruorganisatsiooni („organisatsioon“) liikmeks.
                  
               
                     (2)
                  
                  
                     Alates 1995. aastast on liit kiitnud heaks lepingu pikendamise kahe aasta kaupa. Rahvusvahelise suhkrunõukogu („suhkrunõukogu“) 55. istungil 19. juulil 2019 väljendas komisjon nõukogu loal oma seisukohta, milles käsitletakse lepingu pikendamist veel kaheks aastaks ehk kuni 31. detsembrini 2021.
                  
               
                     (3)
                  
                  
                     19. juulil 2019 võttis suhkrunõukogu vastu otsuse pikendada rahvusvahelise suhkrulepingu kehtivust veel kahe aasta võrra kuni 31. detsembrini 2021.
                  
               
                     (4)
                  
                  
                     Vastavalt lepingu artiklile 8 täidab suhkrunõukogu kõiki selliseid funktsioone, mis on vajalikud lepingu sätete rakendamiseks, või korraldab selliste funktsioonide täitmise. Lepingu artikli 13 kohaselt tehakse kõik suhkrunõukogu otsused konsensuse alusel. Konsensuse puudumise korral tehakse otsused lihthäälteenamusega, kui lepingus ei ole ette nähtud otsuse tegemine kvalifitseeritud häälteenamusega.
                  
               
                     (5)
                  
                  
                     Lepingu artikli 25 kohaselt on organisatsiooni liikmetel kokku 2 000 häält. Igal organisatsiooni liikmel on konkreetne arv hääli, mida igal aastal kohandatakse vastavalt lepingus sätestatud kriteeriumidele.
                  
               
                     (6)
                  
                  
                     Võttes arvesse suhkrusektori tähtsust paljude liikmesriikide ja Euroopa majanduse jaoks, on liidu huvides osaleda rahvusvahelises suhkrulepingus.
                  
               
                     (7)
                  
                  
                     Lepingu institutsiooniline raamistik, eriti lepinguosaliste häälte jagunemine, mis määrab kindlaks ka lepinguosaliste poolt organisatsiooni tehtava rahalise sissemakse suuruse, ei kajasta enam tegelikku olukorda ülemaailmsel suhkruturul.
                  
               
                     (8)
                  
                  
                     Organisatsioonile tehtavaid rahalisi sissemakseid käsitlevate lepingu sätete kohaselt on liidu rahalise toetuse osa olnud alates 1992. aastast sama, kuigi ülemaailmne suhkruturg ja eelkõige liidu suhteline tähtsus selles on sellest ajast oluliselt muutunud. Selle tulemusena on liit pidanud viimastel aastatel katma ebaproportsionaalselt suure osa organisatsiooni eelarvekuludest ja kandma liialt suurt vastutust.
                  
               
                     (9)
                  
                  
                     Nõukogu andis otsusega (EL) 2017/2242 (3) komisjonile loa alustada suhkrunõukogus läbirääkimisi teiste lepinguosalistega lepingu ajakohastamise üle, eelkõige seoses erinevustega ühelt poolt organisatsiooni liikmete häälte arvu ja rahalise sissemakse ning teiselt poolt liikmete suhtelise positsiooni vahel ülemaailmsel suhkruturul. Kõnealune luba kehtib kuni 31. detsembrini 2019.
                  
               
                     (10)
                  
                  
                     Otsusega (EL) 2017/2242 saadud loa alusel alustas komisjon läbirääkimisi organisatsiooni liikmesriikidega ning esitas ettepanekud lepingu artikli 25 muutmiseks. Suhkrunõukogu võttis 19. juulil 2019 vastu otsuse alustada enne suhkrunõukogu koosolekut novembris 2019 ÜRO Kaubandus- ja Arengukonverentsi (UNCTAD) juhtimisel läbirääkimisi lepingu osalise läbivaatamise üle. Organisatsiooni mitme liikmesriigi taotlusel otsustas suhkrunõukogu, et lisaks lepingu artikli 25 läbivaatamisele vaadatakse läbi ka lepingu teised osad, nimelt need, mis käsitlevad organisatsiooni eesmärke ja tööprogrammi. Suhkrunõukogu otsuse kohaselt tuleb läbirääkimised lõpule viia 31. detsembriks 2021.
                  
               
                     (11)
                  
                  
                     Seepärast on vaja nõukogult uut luba, mis hõlmab läbirääkimiste laiendatud sisu ja pikendatud ajavahemikku.
                  
               
                     (12)
                  
                  
                     Kõik nendel läbirääkimistel kokku lepitud muudatused tuleks vastu võtta lepingu artiklis 44 sätestatud korras. Kõnealuse artikli kohaselt võib suhkrunõukogu kvalifitseeritud häälteenamusega soovitada organisatsiooni liikmetele lepingu muutmist. Liit kui lepingu artikli 7 kohane suhkrunõukogu liige peaks saama osaleda nendes läbirääkimistes lepingu institutsioonilise raamistiku muutmise üle.
                  
               
                     (13)
                  
                  
                     Seepärast on asjakohane, et komisjonil oleks luba alustada suhkrunõukogus läbirääkimisi lepingu muutmise üle, et nähakse ette läbirääkimisjuhised ja et läbirääkimiste pidamisel jätkatakse komisjoni otsusega (EL) 2017/2242 määratud erikomiteega konsulteerimist,
                  
               ON VASTU VÕTNUD KÄESOLEVA OTSUSE:
         
            Artikkel 1
            
               1.   Komisjonile antakse luba alustada läbirääkimisi 1992. aasta rahvusvahelise suhkrulepingu muutmise üle.
            
            
               2.   Läbirääkimisi peetakse käesoleva otsuse addendum’is esitatud nõukogu läbirääkimisjuhiste alusel.
            
         
         
            Artikkel 2
            Läbirääkimisi peetakse, konsulteerides põhitarbeainete töörühmaga.
         
         
            Artikkel 3
            Käesolevat otsust kohaldatakse kuni 31. detsembrini 2021.
         
         
            Artikkel 4
            Käesolev otsus on adresseeritud komisjonile.
         
         
            Brüssel, 5. detsember 2019
            
               
                  Nõukogu nimel
               
               
                  eesistuja
               
               M. LINTILÄ
            
         
         
            (1)  Nõukogu 13. novembri 1992. aasta otsus 92/580/EMÜ 1992. aasta rahvusvahelise suhkrulepingu allkirjastamise ja sõlmimise kohta (EÜT L 379, 23.12.1992, lk 15).
         
            (2)  Rahvusvaheline suhkruleping 1992 (EÜT L 379, 23.12.1992, lk 16).
         
            (3)  Nõukogu 30. novembri 2017. aasta otsus (EL) 2017/2242, millega antakse luba alustada läbirääkimisi 1992. aasta rahvusvahelise suhkrulepingu muutmiseks (ELT L 322, 7.12.2017, lk 29).